Inentings teen hondsdolheid is baie belangrik | Netwerk24
Inentings teen hondsdolheid is baie belangrik
Inwoners van die Swartland word gemaan om seker te maak dat hul diere ingeënt is teen die dodelike siekte, hondsdolheid.
Verlede maand het die Swartland Gazette berig dat ’n plaaswerker van ’n plaas net buite Malmesbury op die Hopefield-pad behandeling ontvang het vir hondsdolheid nadat hy deur ’n kat wat hondsdolheid gehad het, aangeval is.
Die kat is ná die voorval uitgesit en veterinêre toetse het bevestig dat die kat hondsdol was.
Die man is onmiddellik ná die aanval na Swartland-hospitaal vir behandeling geneem en volgens dr. Sevellyn Davey is die man buite gevaar en herstel goed weens die vinnige optrede en doeltreffende behandeling.
Hondsdolheid kan ’n noodlottige siekte wees indien die slagoffer nie dadelik behandel word nie. Die siekte word deur honde, katte en die meeste soogdiere na mense oorgedra as die betrokke persoon met die aangetaste dier in aanraking kom deur byvoorbeeld gebyt te word.
Na afloop van die voorval van die plaaswerker is ’n bees in die Malmesbury-omgewing ook positief vir hondsdolheid getoets en is ook uitgesit.
Na aanleiding hiervan gaan daar hondsdolheid- inentingsveldtogte in Malmesbury, Wesbank, Ilingelethu en Abbotsdale gehou word waar diere gratis ingeënt kan word.
Die inenting van troeteldiere is die doeltreffendste manier om dier en mense teen die blootstelling aan dié dodelike virus te beskerm.
Suid-Afrika is ’n hondsdolheidsgebied en alle honde en katte moet ingeënt word sodra hulle die ouderdom van drie maande bereik.
Mense moet ook onder geen omstandighede wilde diere wat mak voorkom probeer vang of hanteer nie.
Vir nog inligting, bel die naaste staatsveearts, veearts of dierebeskermingsvereniging vir hulp.
Die inentings vind plaas as volg:
. Woensdag 18 Julie Malmesbury-rugbyveld van 09:00-12:00.
. Woensdag 18 Julie Abbotsdale-gemeenskapsaal van 13:00- 16:00.
. Donderdag 19 Julie Wesbank-wetstoepassing van 09:00-12:00.
. Donderdag 19 Julie Wesbank-Alpha Kafee (Rooi kafee) van 13:00 – 16:00.
. Vrydag 20 Julie Ilingelethu Thusong-sentrum van 10:00-16:00.
Vir mens en dier se veilig­heid moet honde aan halsband en leiband wees en katte in mandjie of lemoensakkie. Vir nog inligting bel Marius Vrey by 083 528 7741 of 022 433 8910.